A picture containing logo, company name

Description automatically generated

|  |  |
| --- | --- |
|  | Υποδιεύθυνση Επικοινωνίας  Δημοσίων Σχέσεων & Κοινωνικής Ευθύνης |

15 Μαΐου, 2024

**Αστυνομική Ανακοίνωση 1**

**Επίσκεψη του επικεφαλής του Ευρωπαϊκού Κέντρου Μετανάστευσης της *Europol* στην Κύπρο**

**Τίθενται επί τάπητος θέματα διαχείρισης του μεταναστευτικού**

Το μεταναστευτικό και η πρόθεση της *Europol* για περαιτέρω συνδρομή των κυπριακών Αρχών, στη διαχείριση του, αποτελεί το επίκεντρο της επίσκεψης σήμερα στην Κύπρο, αντιπροσωπίας του ευρωπαϊκού οργανισμού. Με επικεφαλής της αντιπροσωπίας τον προϊστάμενο του Ευρωπαϊκού Κέντρου Μετανάστευσης της *Europol* – *European Migrant Smuggling Centre (EMSC)*, κ. Seweryn Stopa, η αντιπροσωπία θα πραγματοποιήσει σειρά διήμερων επαφών, με αντιπροσωπίες του Υπουργείου Εσωτερικών, της Αστυνομίας Κύπρου και άλλους Αξιωματούχους της Δημοκρατίας. Τον κ. Stopa, συνοδεύουν, η ειδικός του *EMSC* κ. Μαρία Μαριά και ο υπεύθυνος του Τμήματος Απεσταλμένων Αξιωματούχων (*Guest Officers*) της *Europol*, κ. Edward Mangion.

Η αντιπροσωπία της *Europol* είχε πριν από λίγο συνάντηση, στο Αρχηγείο Αστυνομίας, με τον Αναπληρωτή Αρχηγό Αστυνομίας κ. Δημήτρη Δημητρίου και άλλα μέλη της ηγεσίας της Δύναμης, με θέμα συζήτησης το μεταναστευτικό και τρόπους διαχείρισης των μεταναστευτικών ροών προς τη χώρα μας.

Κατά τη συνάντηση, ο κ. Δημητρίου υπογράμμισε τη σοβαρότητα του προβλήματος, που αντιμετωπίζει η Κύπρος, με τη ραγδαία άφιξη μεταναστών και την ανάγκη αποτελεσματικής διαχείρισης του. Εξέφρασε μάλιστα την ευγνωμοσύνη των κυπριακών Αρχών, προς την *Europol*, για τη συνεχή βοήθεια που παρέχει στην αντιμετώπιση του θέματος αυτού, καθώς και σε σειρά άλλων ζητημάτων, που άπτονται της διατήρησης της τάξης και της ασφάλειας στον τόπο μας.

Από πλευράς του ο κ. Stopa, επιβεβαίωσε τη βούληση της *Europol* να συνεχίσει να παρέχει υποστήριξη στις κυπριακές Αρχές, αναφέροντας πως η συνδρομή στις προσπάθειες των κυπριακών Αρχών είναι υποχρέωση του ευρωπαϊκού οργανισμού. Σημείωσε πως κύριος στόχος είναι η αναγνώριση των αναγκών που υπάρχουν, διαβεβαιώνοντας ότι η *Europol* είναι σε θέση να παρέχει υποστήριξη, συνδράμοντας τις κυπριακές Αρχές, σε εθνικό και σε ευρωπαϊκό επίπεδο.

Η αντιπροσωπία της *Europol*, πέραν από τη συνάντηση με την ηγεσία της Αστυνομίας, θα έχει κατά τη διήμερη παραμονή της στην Κύπρο, κοινή συνάντηση στο Υπουργείο Εσωτερικών με εκπροσώπους υπηρεσιών αρμόδιων για θέματα μετανάστευσης, ενώ θα επισκεφθεί τις εγκαταστάσεις της Λιμενικής & Ναυτικής Αστυνομίας, καθώς και το Κέντρο Φιλοξενίας Μεταναστών «Πουρνάρα», στην Κοκκινοτριμιθιά.

Το Ευρωπαϊκό Κέντρο Μετανάστευσης της *Europol* – *European Migrant Smuggling Centre* (*EMSC*), ιδρύθηκε το 2016, με στόχο την εντατικοποίηση και τον συντονισμό των προσπαθειών μεταξύ των κρατών μελών της *Europol*, για καταπολέμηση της παράνομης διακίνησης μεταναστών.

Σκοπός του *EMSC* είναι η υποστήριξη των κρατών μελών της ΕΕ, στην εξάρθρωση εγκληματικών δικτύων, που εμπλέκονται στην οργανωμένη, παράνομη διακίνηση μεταναστών.

Κλάδος Επικοινωνίας